stanford-oval/wikipedia huggingface dataset:
שעון אטומי

שעון אטומי מבוסס על תהודה של צסיום - דגם 5061A של חטיבת המכשור של היולט פקארד, כיום אג'ילנט
שעון אטומי ממוזער
שעון אטומי הוא שעון המבוסס על מעברים בין רמות אנרגיה אטומיות, היוצרים אות מחזורי בעל תדירות שהשינויים בה נמוכים במיוחד, ומנייתה מאפשרת אומדן זמן בדיוק גבוה. שעונים אטומיים הם השעונים המדויקים ביותר בנמצא, והם משמשים כמקורות התקניים לזמן, בגלל דיוק התדירות הגבוה שלהם. אות השעון שיוצרים מספר שעונים אטומיים מופץ ברחבי העולם בדרכים שונות ומשמש, בין היתר, להפעלת רשתות טלפון ומערכות ניווט לווייניות.
לא כל שעון אטומי מראה את השעה. רוב המכשירים המכונים "שעון אטומי" מייצרים רק תדר כלשהו שדיוקו גבוה (כלומר, שוֹנוּתוֹ נמוכה). כיוון שהתדר ידוע, ניתן למנות את מספר המחזורים באות השעון וכך לעדכן את השעה. למשל, אם השעון מייצר אות בתדר 1 מגה הרץ, אז מדי מיליון מחזורים חולפת שנייה אחת, ויש לקדם את הזמן המוצג בהתאם. את מניית המחזורים מבצע מונה מתאים. כך למשל, אם אות השעון הוא גל מרובע, קל למנות את המחזורים על ידי ספירת מספר הפעמים שבהן האות חוצה את האפס.
שעונים אטומיים מסתמכים על תהודה אטומית, שיוצרת אות מחזורי שאותו מודד מונה (counter). השעונים האטומיים הראשונים התבססו על מייזרים (מכשירים המשתמשים בקרינה כדי להגביר גלי מיקרו), אך כיום השעונים המתקדמים מבוססים על מערכות מדויקות יותר, הכוללות אטומים "קרים" ועל מקורות אטומיים. מכונים לאומיים לתקנים מגיעים לסטיית שעון של פחות מ־10-9 שניות (ננו־שנייה) ביום. השעונים מקיימים סקאלת זמן רציפה, הנקראת זמן אטומי בינלאומי (International Atomic Time - TAI). לשימוש אזרחי קיימת סקאלה נוספת - זמן אוניברסלי מתואם (UTC - Coordinated Universal Time). UTC נגזר מ־ TAI, אך מסונכרן עם מעבר הימים והלילות לפי תצפיות אסטרונומיות.
השעון האטומי הראשון נבנה ב־1949 במכון התקנים הלאומי האמריקאי. את השעון האטומי המדויק הראשון בנה לואיס אסן ב־1955 במעבדה הלאומית לפיזיקה (National Physical Laboratory) בבריטניה. שעון זה התבסס על מעברים של אטום צסיום־133. הדבר הוביל להגדרה בינלאומית מוסכמת כי יחידת הזמן "שנייה" תתבסס על זמן אטומי.
באוגוסט 2004 הציגו מדעני המכון הלאומי לתקנים וטכנולוגיה בארצות הברית (NIST) שעון אטומי בגודל שבב. על פי החוקרים, גודל השעון הוא כמאית מגודלם של שעונים אטומיים אחרים. נטען גם כי הוא צורך רק 75 מיליוואט, דבר שהופך אותו יעיל לשימוש במכשירים ניידים המופעלים על ידי סוללות חשמליות.
בישראל מיוצרים שעונים אטומיים על ידי חברת "אקיוביט". ארבעה שעונים אטומיים ממוקמים במעבדת הזמן הישראלית במעבדה הלאומית לפיזיקה שבאוניברסיטה העברית בירושלים..
מחקר

רוב המחקר על שעונים אטומיים עוסק בהקטנת ממדיהם, תוך שמירה על דיוק, אמינות ומחיר נמוך, דרישות שבבסיסן סותרות זו את זו.
מחקר רב מתרכז בסוגים שונים של מלכודות יונים. תאורטית, יון בודד אשר מושהה אלקטרומגנטית, יכול להיבחן זמן ארוך, דבר העשוי להעלות את דיוק השעון, כמו גם גודלו וצריכת האנרגיה שלו.
במציאות, שעונים חד־יוניים אינם בעלי דיוק מעולה לזמן קצר, בשל התנועה הרבה של היונים. במחקר משתמשים בקירור לייזר של יונים, עם מהודים (מכשירים המגבירים גלים על ידי תהודה) המגדילים את היציבות לזמן קצר. רוב הקושי נעוץ בנטרול הטמפרטורה ותוצרים מכניים של הרעש במהודים ובלייזרים. השיטה הטובה ביותר כיום היא קירור מהודי ספיר לטמפרטורה של הליום נוזלי. על אף שמלכודת היונים קטנה מאוד, הציוד הנלווה עדיין גדול.
כמה חוקרים פיתחו שעונים עם גאומטריות שונות של מלכודות יונים. לעננים ליניאריים של יונים יש דיוק טוב יותר לזמן קצר מאשר זה של יונים בודדים.
המערכות הטובות ביותר משתמשות ביונים של כספית. יונים נוספים עומדים כיום לניסויים. לאיזוטופ מסוים של איטרביום יש תדירות תהודה מדויקת באחד ממצבי המעבר שלו. לסטרונציום יש מצב מעבר שאינו מדויק, אך ניתן לשלוט בו בלייזרים. הדבר יכול לאפשר שעון זול, קומפקטי ועמיד לטווח ארוך.
הערות שוליים

↑  ינון שלום יתח‏, כולם פקפקו עד פריצת הדרך: הירושלמים שפיתחו שעון אטומי המסייע למערכת הביטחון, באתר וואלה, 26 באפריל 2023
↑  אבישי בורלא, ‏האחראית על הזמן, באתר דבר העובדים בארץ ישראל, 24 במרץ 2017
| --- | --- |
בקרת זהויות :  NLI: 987007295870005171  BnF: cb11980310n (data)  GND: 4259141-7  LCCN: sh85009316  NDL: 00562371
קווין הארט

| --- | --- |

הארט, שנת 2014
 לידה:  6 ביולי 1979 (בן 45) פילדלפיה, ארצות הברית 
 שם לידה:  Kevin Darnell Hart 
 סוגה מועדפת:  קומדיה: הומור מציאותי, קומדיה שחורה, אבסורד, סאטירה, ביטול עצמי
 מדינה:  ארצות הברית 
 תקופת הפעילות:  מ-1999
 עיסוק:  קומיקאי, סטנדאפיסט, תסריטאי, מפיק
 מקום לימודים:  תיכון ג'ורג' וושינגנטון 
 בן או בת זוג:  אניקו הארט (13 באוגוסט 2016–?) 
 צאצאים:  הנדריקס הארט, האבן הארט 
 מספר צאצאים:  4 
 פרסים והוקרה:  פרס מארק טוויין להומור אמריקני (24 במרץ 2024)  פרס הגאון הקומי של MTV (2015)  כוכב בשדרת הכוכבים בהוליווד 
 האתר הרשמי (באנגלית)
 פרופיל ב-IMDb
 
קווין דארנל הארט (באנגלית: Kevin Darnell Hart; נולד ב-6 ביולי 1979) הוא קומיקאי, סטנדאפיסט, שחקן, תסריטאי ומפיק אמריקאי. בשנת 2013 דורג על ידי מגזין פורבס במקום השישי ברשימת הקומיקאים המרוויחים ביותר.
ביוגרפיה

קווין דארנל הארט נולד בצפון פילדלפיה שבפנסילבניה ארצות הברית. אביו הנרי רוברט וית'רספון נכנס ויצא מבית הסוהר לעיתים קרובות, הואיל וסבל מבעיית התמכרות לקוקאין, ולפיכך גדל הארט במשך רוב ילדותו במשפחה חד-הורית לצד אחיו הגדול רוברט הארט, ואמו ננסי הארט שגידלה את השניים. הוא הכניס את ההומור לחייו כשהיה צריך למצוא דרך להתמודד עם הקשיים, ואף נעזר בו כדי להתרחק מצרות. לאחר לימודיו בתיכון עבר הארט לעיר ניו יורק במטרה ללמוד בקולג' קהילתי, שם סיים את לימודיו כעבור שנתיים, ולאחר מכן עבר לברוקטון שבמסצ'וסטס. בשעה שהחזיק במשרה של מוכר נעליים בברוקטון, הארט חזר לעיר הולדתו פילדלפיה, שם הופיע בערב קומיקאים חובבים במועדון לילה, ומאותו הרגע החל לקחת את הקריירה כסטנדאפיסט ברצינות רבה יותר.
אמו ננסי הארט נפטרה בשנת 2006 ממחלת הסרטן, ודרכו להתמודד עם האובדן היא לשלב אותה בהופעותיו. בהמשך הארט בחר לחדש את הקשר עם אביו לאחר שזה התגבר על בעיית הסמים שלו בהצלחה.
קריירה > ראשית הקריירה: סטנד-אפ

הופעתו הגורלית אירעה בעיר הולדתו פילדלפיה במועדון בשם Laff House - שמאז הספיק להיסגר ולהיפתח מחדש - שם הופיע כקומיקאי חובב עם שם הבמה Lil’ Kev the Bastard (קווין הממזר הקטן) ותפס את תשומת לבו של קית' רובינסון, קומיקאי ותיק שהחליט לקחת אותו תחת חסותו, זאת לאחר התחלה חלשה בקריירה במהלכה הארט לא זכה להתלהבות רבה או תמיכה מצד הקהל בשל העובדה שלדבריו היה "כל כך מבולבל עד שלא ידע מה לעשות וניסה לחקות את כולם (קומיקאים אחרים)". ההופעה הגורלית באה בעקבותיהן של הופעות רבות במהלכן ספג קריאות בוז לעיתים קרובות, ובאחת מהן אף נזרקה לעברו כנף עוף מצד צופה שקרא לעברו קריאות ביניים. כשהיה בתחילת דרכו המקצועית בשנות ה-90 המאוחרות, הארט נפל בקסמיהם של קומיקאים כמו כריס טאקר וג'יי. בי סמוב, אולם תחת הדרכתו של רובינסון הוא מצא את סגנונו הייחודי כאשר החל להופיע עם שמו האמיתי, כמו גם לשאוב את ההשראה לחומרים להופעות מחוויותיו האישיות, ומאז לא עבר זמן רב עד שזכה במספר תחרויות של סטנדאפיסטים חובבים לאחריהן החל להופיע באופן קבוע במועדונים.
קריירה > המעבר אל המסכים הגדולים

בשנת 2002 הופיע בפעם הראשונה על מסך הטלוויזיה כשהשתתף במספר פרקים בסדרה Undeclared בתפקיד אורח, ובפעם הראשונה על המסך הגדול באותה השנה בסרט Paper Soldiers בתפקיד ראשי.
בשנה שלאחריה הופיע בשני סרטים נוספים, ביניהם "מת לצעוק 3", ובמספר סדרות טלוויזיה בתפקידים משניים. אמנם נדמה כי הקריירה של הארט החלה לקבל תפנית רק בשנת 2004, כאשר הופיע במשך חצי שעה בספיישל סטנד-אפ במסגרת הערוץ קומדי סנטרל, הופעה שבעקבותיה רשת ABC בחרה להעניק לו קומדיית מצבים בכיכובו בשם The Big House, שם גילם את עצמו בתור גבר עשיר שנאלץ לעבור לגור עם משפחתו כחולת הצווארון בפילדלפיה לאחר שאביו מעל בכספי לקוחותיו. אם כי לא כך היה הדבר, מאחר שלסדרה לא היה קהל רב והיא התבטלה לאחר שישה פרקים בלבד. בהמשך אותה השנה קיבל תפקיד קטן בסרט "ואז הגיעה פולי" וכיכב לצד סנופ דוג בסרט השנוי במחלוקת "הכל כלול", שנקטל על ידי המבקרים ואף הופיע ברשימת "50 הסרטים הגרועים ביותר" של המגזין "Empire" גם אחרי עשר שנים ליציאתו. במשך חמש השנים הבאות לקח חלק בפרויקטים רבים בתפקידים שוליים, ביניהם הסרטים "בתול בן ארבעים", "מת לצעוק 4", "המירוץ לזהב" ו"סופרהירו", ובטלוויזיה הופיע בסדרות רבות, זאת עד לכאשר החליט בשנת 2009 לחזור להופיע על הבמות וערך את סיבוב הופעות הסטנד-אפ הראשון שלו שנקרא "Kevin Hart: I'm a Grown Little Man".
בינתיים, הארט המשיך לקבל תפקידים, גדולים יותר וגדולים פחות, בסדרות כמו "אנשי המסיבות" ובקומדיית החרב והכושפות "קרוד מאנדון וחרב האש הבוערת", כמו גם בסרטים "למות מלוויה" ו"פגוש את הפוקרס הקטנים" כדרך לחשוף את עצמו, ובשנת 2010 יצא לסיבוב הופעות הסטנד-אפ השני שלו ברחבי ארצות הברית; Kevin Hart: Seriously Funny. בעוד הארט ממשיך לקבל תפקידים קטנים, בשנת 2011 יצא לאקרנים "Kevin Hart: Laugh at My Pain", סרט סטנד-אפ דוקומנטרי בכיכובו, אותו גם הפיק וכתב, אשר הפך לאחד מסרטי הקומדיה המרוויחים ביותר של אותה השנה לאחר שהצליח לגרוף כ-15$ מיליון דולר בקופות. בשנת 2012 לוהק לתפקיד ראשי בסרט "לחשוב כמו גבר", שם שיחק בין היתר לצדם של מייקל איליי, ג'רי פררה, רג'ינה הול וטראג'י פ. הנסון, ושיחק בקומדיה הרומנטית "עד החתונה זה יעבור" לצד ג'ייסון סיגל ואמילי בלאנט, ובאותה השנה הנחה את טקס פרסי הווידאו-קליפים של MTV. בתחילת 2013 החלו שידורי הריאליטי "Real Husbands of Hollywood", פרודיה על תוכנית המציאות "עקרות בית אמתיות" וזכה לפופולריות רבה, בנוסף לעובדה שהייתה לתוכנית הנצפית ביותר בקרב בוגרים בגילאי 18–49 בתחילת דרכה, ובהמשך השנה יצא לאקרנים סרט סטנד-אפ דוקומנטרי נוסף בכיכובו בשם "קווין הארט: תנו לי להסביר" ב-3 ביולי, אשר זכה לביקורות חיוביות ברובו והכנסותיו עלו על התקציב שלו פי 15.
קריירה > 2013–הווה

בשנת 2013 הוא הנחה את תוכנית המערכונים הפופולרית סאטרדיי נייט לייב, מאז הספיק להנחות אותה בשנית ב-2015, ועד סוף שנת 2014 הופיע בלא פחות משבעה סרטים - בשלושה מתוכם בתפקיד ראשי - ביניהם סוף., סוגרים חשבון, שחק אותה שוטר, בנוגע לאמש וסרט ההמשך לחשוב כמו גבר 2.
בשנת 2015 הנחה את הספיישל "ג'סטין ביבר על הגריל" בערוץ קומדי סנטרל. הארט ממשיך בפועלו כשחקן קומי כדרך לבניית חשיפתו העולמית, ומשנת 2015 החל להיות מלוהק לתפקידים ראשיים בלבד, כמו גם בפרויקטים בשנים 2016 ו-2017, וכל זאת לצד המשך מתן הופעות סטנד-אפ על במות ברחבי ארצות הברית.
בשנת 2016 דיבב הארט את קולה של הדמות סנובול בסרט המונפש החיים הסודיים של חיות המחמד, וב-14 באוקטובר של שנה זו יצא לאקרנים סרט הסטנד-אפ הדוקומנטרי השלישי שלו במספר בשם "Kevin Hart: What Now?".
בשנת 2018, הוא הפיק לראשונה סרט, "חכם בלילה" וגם כיכב בו. ב-2019, כיכב בגרסה האמריקאית לסרט הצרפתי "מחוברים לחיים".
בשנת 2021, כיכב בסרט של נטפליקס "אבהות" והצטלם לסרט "בורדרלנדס" שיצא ב-2022.
השפעות

הארט הושפע מסטנדאפיסטים אפרו-אמריקאים, והוא מציין את הקומיקאים כריס רוק, אדי מרפי, דייב שאפל, ביל קוסבי, ריצ'רד פריור, ג'ורג' קרלין, ג'רי סיינפלד, מרטין לורנס, ברני מק, ונדה סייקס, די. אל הגלי, סטיב הארווי וסדריק דה אינטרנטיינר כמעוררי השראות קומיות עבורו, ואף רבים מהם הוא מחשיב כחבריו.
חיים אישיים

הארט נישא לקומיקאית טורי הארט בשנת 2003 ולהם שני ילדים; בת בשם האבן לי ובן בשם הנדריקס. בפברואר 2010 הגישו השניים בקשה לגירושים עקב "פערים בלתי ניתנים לגישור". ההליך הסתיים בנובמבר 2011. באוגוסט 2014 התארס עם בת זוגו אניקו פאריש ובאוגוסט 2016 הזוג התחתן בסנטה ברברה.
בנם, קנזו נולד בנובמבר 2017. בדצמבר אותה שנה, הודה הארט כי בגד באשתו כאשר הייתה בהיריון. בספטמבר 2020, נולדה בתם קאורי.
בשנת 2017, הוערך הונו של הארט בכ-32.5 מיליון דולר.
חיים אישיים > בעיות עם החוק

ב-14 באפריל 2013 הארט נעצר לפנות בוקר עקב חשד לנהיגה בשכרות, זאת לאחר שנצפה מזגזג עם מכוניתו בין נתיבי התנועה בכביש מהיר בקליפורניה ואף היה מיועד להתנגש חזיתית עם מכלית דלק. הארט נכשל בבדיקת שכרות פיזית ונשלח לכלא עד לכאשר השתחרר בערבות. ב-5 באוגוסט 2013 הוא הועמד לדין בגין נהיגה תחת שכרות, ונשפט לשלוש שנים מאסר על תנאי לאחר שהשתמש בסעיף no contest בחוק האמריקאי, לפיו הוא לא הודה באשמה ולא כפר בה.
ב-1 בספטמבר 2019 נפצע הארט בתאונת דרכים בקליפורניה. הוא שוחרר מבית החולים לאחר תשעה ימים.
בשנת 2023 שוב נפצע הארט, הפעם במהלך תחרות ריצה מול ידידו סטיבן רידלי. במהלך הריצה הוא קרע שרירי בטנו התחתונים ונאלץ להתנייד בכיסא גלגלים בעת השיקום. הארט שיתף את עוקביו באינסטגרם שהפציעה היא תוצאה של זלזול במשמעות של גילו (44) ולכן הוא ממליץ לכולם ללמוד מטעותו
פילמוגרפיה חלקית > קולנוע

| שנה | סרט | דמות | הערות |
| --- | --- | --- | --- |
| 2002 | חיילי נייר | שון | תפקיד ראשי |
| 2003 | מת לצעוק 3 | סי.ג'יי | תפקיד משני |
| 2003 | מות השושלת | פ. דידי / שוטר 1 / מאמן ריקוד / ראפר היפר / ה. לקטור | תפקידים ראשיים |
| 2004 | ואז הגיעה פולי | ויק | תפקיד משני |
| 2004 | הכל כלול | נאשון וייד | תפקיד ראשי |
| 2005 | בתול בן ארבעים | לקוח חכם | תפקיד אורח |
| 2005 | במיקס | באסטה | תפקיד משני |
| 2006 | מת לצעוק 4 | סי.ג'יי | תפקיד משני |
| 2006 | האחרון שעומד | אף סטופ / ג'י ספוט | תפקיד משני |
| 2007 | גדול מהסרטים | סילאס | תפקיד אורח |
| 2008 | המירוץ לזהב | ביג באני | תפקיד משני |
| 2008 | סופרהירו | טריי | תפקיד משני |
| 2008 | צעירים באקסטרים | ברי | תפקיד משני |
| 2008 | לפגוש את דייב | מספר 17 | תפקיד משני |
| 2008 | שומר ראש במבצע | הדילר פון שופ | תפקיד משני |
| 2009 | בטוב וברע | טרי | תפקיד משני |
| 2010 | Something Like a Business | ג'וג'ו | תפקיד ראשי |
| 2010 | למות מלוויה | בריאן | תפקיד משני |
| 2010 | פגוש את הפוקרס הקטנים | האחות לואיס | תפקיד משני |
| 2011 | 35 וממשיך לספור | קליבון | תפקיד משני |
| 2011 | לשחרר | כריס סטיילס | תפקיד ראשי |
| 2012 | עד החתונה זה יעבור | דאג | תפקיד משני |
| 2012 | לחשוב כמו גבר | סדריק | תפקיד ראשי |
| 2012 | Exit Strategy | מאנקין הד מן | סרט עצמאי |
| 2013 | סוף. | קווין הארט | תפקיד משני |
| 2013 | סוגרים חשבון | דנטה סלייט ג'וניור | תפקיד משני |
| 2014 | יוצאים לסיבוב | בן ברבר | תפקיד ראשי |
| 2014 | בנוגע לאתמול בלילה | ברני | תפקיד ראשי |
| 2014 | לחשוב כמו גבר 2 | סדריק | תפקיד ראשי |
| 2014 | ריקוד מגניב | או.ג'י פריטי ליל ת'אג | תפקיד אורח |
| 2014 | חמשת הראשונים | צ'ארלס | תפקיד משני |
| 2015 | שושבין להשכרה (אנ') | ג'ימי | תפקיד ראשי |
| 2015 | נראה אותך אסיר | דארנל לואיס | תפקיד ראשי |
| 2016 | שחק אותה שוטר 2 | בן ברבר | תפקיד ראשי |
| 2016 | סוכן וחצי | קאלווין ג'וינר | תפקיד ראשי |
| 2016 | החיים הסודיים של חיות המחמד | סנובול | דיבוב |
| 2017 | קפטן תחתונים: הסרט | ג'ורג' בירד | דיבוב |
| 2017 | ג'ומנג'י: שורדים בג'ונגל | מוזי פינבר | תפקיד ראשי |
| 2018 | חכם בלילה | טדי וואקר | תפקיד ראשי |
| 2019 | אפ-סייד | דל סקוט | תפקיד ראשי |
| 2019 | ג'ומנג'י: השלב הבא | פרנקלין פינבר | תפקיד ראשי |
| 2019 | החיים הסודיים של חיות המחמד 2 | סנובול | דיבוב |
| 2019 | מהיר ועצבני: הובס ושואו | הסוכן דיקליי | תפקיד אורח |
| 2021 | אבהות | מת'יו לוגלין | תפקיד ראשי |
| 2022 | The Man from Toronto | טדי נילסון | תפקיד ראשי |
| 2022 | ליגת DC סופר-פטס | הכלב של באטמן | דיבוב |
| 2022 | זמן לעצמי | סוני פישר |  |
| 2023 | בחזרה לווגאס (אנ') | אבא לחוץ |  |
| 2024 | בורדרלנדס | רולנד |  |
| 2024 | ליפט | סיירוס |  |
פילמוגרפיה חלקית > טלוויזיה

| שנה | סדרה | דמות | הערות |
| --- | --- | --- | --- |
| 2002–2003 | סטודנט חופשי | לוק | תפקיד משני |
| 2002–2003 | Tough Crowd with Colin Quinn | בתור עצמו | חבר פאנל |
| 2004 | The Big House | קווין | תפקיד ראשי |
| 2005 | Barbershop | ג'יימס ריקי | תפקיד משני |
| 2005–2006 | Jake in Progress | נאגט דוסון | תפקיד אורח |
| 2006 | Love, Inc. | ג'יימס | תפקיד משני |
| 2006 | Help Me Help You | קווין | פרק: "Raging Bill" |
| 2007 | All of Us | גרג | תפקיד אורח |
| 2007 | Wild 'n Out | מספר דמויות | קפטן קבוצה |
| 2009 | אנשי המסיבות | דרו גריזל | תפקיד אורח |
| 2009 | קרוד מאנדון וחרב האש הבוערת | זזלריק | תפקיד ראשי |
| 2010 | Cubed | מאבטח | תפקיד אורח |
| 2011–2012 | משפחה מודרנית | אנדרה | תפקיד אורח |
| 2012 | עובדים מצטיינים | עונה 3, פרק 24 | תפקיד אורח |
| 2013–2015 | סאטרדיי נייט לייב | בתור עצמו | מנחה |
| 2020 | Die Hart | קווין הארט | תפקיד ראשי; 10 פרקים |
| 2021 | סיפור אמיתי | קיד | תפקיד ראשי; 7 פרקים |
| 2023 | Die Hart 2: Die Harter | קווין הארט | מועמד פרס אמי לשחקן הטוב ביותר בסדרת דרמה או קומדיה קצרה (2024) |
| 2024 | Fight Night: The Million Dollar Heist | איש התרנגול | מיני-סדרה של Peacock |
| 2024 | דרגה סודית (אנ') | באדיבוט | דיבוב; פרק: "Playtime: Fulfillment" |
מגנוט

באלקטרומגנטיות קלאסית, מִגְנוּט (או מגנטיזציה) הוא השדה הווקטורי המסמן את צפיפות מומנטי הדיפול המגנטיים בחומר מגנטי, ואת כיוונם.
הגדרה

עבור תחום הומוגני בנפח V, שבו N דיפולים מגנטיים m, המגנוט M מוגדר:
\mathbf {M} ={\frac {N}{V}}\mathbf {m} =n\mathbf {m}
במערכת היחידות הבין-לאומית נמדד המגנוט ביחידות אמפר למטר, A/m.
ראו גם

פולריזציה
H

.
| Hh |
| --- | --- | --- | --- | --- | --- | --- |
Hh
אלפבית לטיני
| Aa | Bb | Cc | Dd | Ee | Ff | Gg |
| Hh | Ii | Jj | Kk | Ll | Mm | Nn |
| Oo | Pp | Qq | Rr | Ss | Tt | Uu |
|  | Vv | Ww | Xx | Yy | Zz |  |
האות H היא האות השמינית באלפבית הלטיני. נהגית כ"ה" עיצורית, כלומר עיצור סדקי, חוכך, אטום (/IPA: /h). מקורה באות היוונית אטא (Η), ומקורה של זו באות הפיניקית שממנה התגלגלה גם האות העברית חי"ת.
ייצוגים נוספים

באלפבית פונטי מיוצגת האות על ידי המילה "הוטל" (Hotel)
ב-ASCII מיוצגת האות על ידי 72 (H) ו-104 (h).
בקוד מורס האות מיוצגת על ידי ארבע נקודות:
· · · ·
בכתב ברייל:
התפתחות האות H

| 0 | 1 | 2 | 3 | 4 | 5 |
| --- | --- | --- | --- | --- | --- |

| מחתה פרוטו שמית | חת פיניקית | אטא יוונית | H אטרוסקית (שתי גרסאות) | H אטרוסקית (שתי גרסאות) | H לטינית |
משמעויות נוספות של האות H

בכימיה, H מייצגת את היסוד מימן.
בביוכימיה, H היא מייצגת היסטידין.
בפיזיקה, h מייצג את קבוע פלאנק.
בתרמודינמיקה, H מיצג אנתלפיה.
באלקטרומגנטיות:
H מייצגת את חוזק השדה המגנטי.
H מייצגת את היחידה הנרי.
במתמטיקה,  \mathbb {H}  מייצג קווטרניונים.
במערכת היחידות הבין-לאומית (SI):
h, קיצור של הקטו, מייצג כפולה של 102.
בקוד לוחיות הרישוי הבינלאומי, H מייצגת את הונגריה.
יום ה-H היה היום שבו עברו נהגי שוודיה לנהוג בצד ימין.
בצרפתית ובספרדית האות אילמת.
בחקר התנ"ך, H מסמן את "אסכולת הקדושה" (שעיקרה בפרקים יז-כו בספר ויקרא).
דגל הקוד הבינלאומי של האות H.
ורנר פון בראון

| --- | --- |

ורנר פון בראון, 1 במאי 1964
 לידה:  23 במרץ 1912 הקיסרות הגרמנית וירז'יסק, פרוסיה, גרמניה
 פטירה:  16 ביוני 1977 (בגיל 65) ארצות הברית אלכסנדריה, וירג'יניה, ארצות הברית
 שם לידה:  Wernher Magnus Maximilian Freiherr von Braun 
 ענף מדעי:  הנדסת אווירונאוטיקה, שיטות הנעה של חללית
 מקום מגורים:  גרמניה, ארצות הברית
 מקום קבורה:  בית הקברות אייווי היל 
 מקום לימודים:  האוניברסיטה הטכנית של ברלין אוניברסיטת הומבולדט של ברלין המכון הטכנולוגי של ציריך
 מנחה לדוקטורט:  אריך שומאן 
 מוסדות:  ורמאכט צבא ארצות הברית הסוכנות הצבאית לטילים בליסטיים נאס"א תעשיות פיירצ'יילד
 פרסים והוקרה:  היכל התהילה הלאומי של התעופה (1982)  היכל התהילה הבנילאומי של החלל (1976)  טבעת ארנסט ורנר פון סימנס (1975)  המדליה הלאומית למדעים (1975)  הרצאת מקסוול (1974)  עיטור  מסדר הכבוד של הרפובליקה הפדרלית של גרמניה בדרגת מפקד בכיר (1970)  מדליית וילהלם אקסנר (1969)  פרס רודולף דיזל  מדליית השירות המצויין של נאס"א (1969)  מדליית הזהב של לנגלי (1967)  מדליית אליוט קרסון (1962)  רוברט גודרד (1958)  Knight's Cross of the War Merit Cross with Swords (24 באוקטובר 1944) 
 בן או בת זוג:  מריה פון בראון 
 צאצאים:  מרגיט פון בראון 
 הערות:  על שמו מחלקת אגודת החלל הלאומית, פרס ורנר פון בראון.
 תרומות עיקריות
 פיתוח V-2 הקמת הסוכנות הצבאית לטילים בליסטיים מנהל מרכז טיסות החלל מרשל הראשון שפיתח את הטיל סטורן 5
 חתימה:   
 
ורנר מגנוס מקסימיליאן פון בראון (בגרמנית: Wernher Magnus Maximilian von Braun‏; 23 במרץ 1912 – 16 ביוני 1977) היה מדען טילים גרמני, חבר במפלגה הנאצית וקצין באס אס, שהופקד על תוכנית ה-V-2, הטיל הבליסטי הראשון. בסוף המלחמה גויס על ידי ארצות הברית והצטרף לנאס"א. הוא התקדם לדרגת מנהל ומהנדס בכיר ונטל חלק מרכזי במרוץ לחלל ובתוכנית אפולו, שהביאה לבסוף את האדם לירח. פון בראון נזכר הן כמדען מבריק הן כשותף לפשעי מלחמה. כיום משתמשים בשמו של ורנר בראון לצורך פיתוח תאוריות קונספירציה, בראשן הטענה שהנחיתה על הירח הייתה הונאה של נאס"א.
פעילותו בגרמניה הנאצית

בראון עלה בשורות הפיקוד במערכת המדינית-תעשייתית שהקים המשטר הנאצי. עד 1937 הוא התמנה למנהל הטכני של תוכנית טילים סודית של הוורמאכט, הצבא הגרמני, וניהל מאות עובדים. זו הייתה באותה שנה שבה הצטרף למפלגה הנאצית. הוא היה חבר רשמי של המפלגה הנאצית ונשא תגית חבר מפלגה. מאוחר יותר קיבל דרגת רס"ן בשורות האס אס. קולונל ולטר דורנברגר (אנ') חזה בהדגמה של רקטה ניסויית שפותחה על ידי פון בראון, ואף על פי שיכולותיה היו די מוגבלות, התרשם והציע לפון בראון להמשיך את הפיתוח תחת הנהלה צבאית. פון בראון הסכים להצעה ובשנת 1934 הושגה הצלחה בשיגור רקטת A-2 – דגם לא גדול של רקטה המונעת על ידי אתנול וחמצן נוזלי. אף על פי שבאותו הזמן כבר היו קיימות מספר אפשרויות לתערובות של דלקים ומחמצנים, העדיפו אנשי הצבא הגרמנים את השימוש באתנול עקב המחסור התמידי במוצרי נפט בגרמניה. האתנול, לעומת זאת, היה מצוי בשפע והגרמנים עשו בו שימוש לאורך כל מלחמת העולם השנייה.
לאחר ההצלחה עם טיל A-2, החלה הקבוצה של פון בראון לפתח את הטילים A-3 כמו גם A-4 (לימים הרקטה V-2). את עיקר שיפור היכולות המבצעיות של הטיל ניתן ליחס לעבודות השדרוג שבוצעו במנוע על ידי המהנדס וולטר טיל, ולהבשלה של הידע התאורטי שנצבר על ההתנהגות האווירודינמית של גופים על קוליים (דגם ה־A-3 שפותח קודם נדחה עקב אי־יציבות אווירודינמית שהפגין בניסויים שונים). כדי לבחון את ההתנהגות האווירודינמית של הטיל, נבנו בין 1936 ו־1939 במעבדות הפיתוח שלו כמה ממנהרות הרוח העל־קוליות הראשונות בהיסטוריה, שהותאמו במיוחד לחקר ההתנהגות האווירודינמית של עצמים הנעים במהירויות גבוהות בהרבה (על קוליות עד היפר קוליות) מכל מה שתוכנן עד אז.
פעילותו בגרמניה הנאצית > פיתוח הטיל הבליסטי הראשון: V-2

בשנת 1938 הוצע לו על ידי המשטר לפתח טילים במסגרת צבאית. ההצעה כללה משכורת נדיבה ותנאים נוחים. במתקן גדול בכפר פנמינדה בצפון מזרח גרמניה, על חופו של הים הבלטי, שקד פון בראון לצדו של מהנדס הטילים ולטר דורנברגר על פיתוח רקטת ה-A-4 ארוכת הטווח, וטיל על קולי נגד מטוסים שנקרא "וואסרפאל". לקראת סוף 1941, מרכז המחקר הצבאי בפנמינדה אחז בטכנולוגיות החיוניות להצלחה של ה־V-2. ארבע טכנולוגיות המפתח להצלחת הטיל היו:
מנועים רקטיים גדולים מבוססים דלק נוזלי
אווירודינמיקה על קולית (מאחורי עיצוב הטיל עמד מחקר תאורטי רב; בפרט על ההבדלים בהתנהגות האווירודינמית של גופים הנעים במהירות על קולית לזו שבו שבמהירות תת־קולית).
ניווט מבוסס גירוסקופ
יכולת ניהוג סילוני
ב-1942, שלוש שנים לתוך מלחמת העולם השנייה, הוא הוביל את פרויקט הטילים הבליסטיים הראשון בעולם, הוא A-4. הוא עדיין היה רק בן 30 עם השלמת הפיתוח. בראון התנגד בבחינת עמדותיו האישיות לשימוש בטילים למטרות נשק ומלחמה. ב-1943 החליט היטלר להשתמש בטילי ה-A-4 כ"טילי נקמה" והביע תקווה שהטילים יעזרו לשנות את מהלך המלחמה לטובתה של גרמניה. הקבוצה מצאה את עצמה מייצרת המוני טילי A-4 במטרה לשגרם על לונדון. 14 חודשים לאחר הוראתו של היטלר לייצר את הטילים, ב-7 בספטמבר 1944, שוגר לעבר מערב אירופה טיל ה-A-4 המבצעי הראשון, שעתה נקרא V-2. כשה-V-2 הראשון נורה על לונדון, העיר פון בראון לכמה מעמיתיו: "הטיל עבד מצוין, הוא רק נחת על הכוכב הלא נכון." במהלך המלחמה שיגרו הנאצים את טיליהם כנגד אוכלוסייה אזרחית בבריטניה.
בסופו של דבר הושקו מעל 3,000 טילי V-2 נגד מטרות בבריטניה (עיקרם כוונו לאנגליה), בלגיה, צרפת והולנד (יותר טילי V-2 פגעו באנטוורפן (1,610) בבלגיה מאשר בלונדון (1,358)). לפי ההערכות 8,000 אנשים, רובם באנטוורפן ובלונדון, נהרגו בהתקפות V-2. עוד 12,000 איש או יותר, רובם אסירי מחנות עבודה, מתו כתוצאה מתנאי העבודה והמחייה הנוראיים במפעלי הפיתוח במיטלוורק (אנ') שהיה למחנה עבודה בתורינגיה. על אף העובדה שלפון בראון לא הייתה שליטה ישירה על מיטלוורק, הוא היה מודע היטב למצב העגום שם ובמחנה הריכוז מיטלבאו-דורה, כמו גם מחנה העבודה התת-קרקעי שפעל מתחת למתקן הפיתוח פנמינדה.
בניגוד לטענות שונות של מעורבים במשטר ובצבא שאם הוורמאכט היה משיג את ידו על רקטות V-2 מוקדם יותר, זה היה משנה את מהלך המלחמה, השפעתו הייתה מינורית. לרקטה היה אפקט הרתעתי עבור המתגוררים באזורי היעד – בעיקר לונדון ואנטוורפן – אבל במקומות אחרים היווה בקושי הסחת דעת למערכה האחרונה נגד גרמניה הנאצית בסוף 1944 וב-1945. לבעלות הברית לא הייתה הטכנולוגיה להפיל את הרקטה העל-קולית או למצוא את צוותי השיגור הניידים שלה, ואת מפעל הייצור התת-קרקעי בגרמניה היה קשה להפציץ, אז הם לא הסיטו כוחות, משאבים ומאמצים רבים לשם כך.
למעשה, פיתוח הרקטות V-2 היה דרך יקרה במיוחד להטיל פצצה נושאת טון אחד של חומר נפץ על עיר אויב. הרקטות הביאו כאמור להרג של 5,000 אזרחים וחיילים של בעלות הברית בין ספטמבר 1944 למרץ 1945, בעוד שבעלות הברית מצידן השתמשו, בעזרת עליונות אווירית, בהפצצות אסטרטגיות מדי יום ולילה. ה־V-2 היה פריצת דרך מהפכנית בהנדסה רקטית, אך הוא הגיע מוקדם מדי – בהתחשב בטכנולוגיית השיגור שלו – בשביל להיות נשק יעיל. נדרשו ראשי נפץ גרעיניים, מנועי רקטות גדולים יותר ומערכות הנחיה טובות בהרבה כדי להפוך את הטיל הבליסטי לאיום עולמי במהלך המלחמה הקרה.